b"\n_START_ARTICLE_\nRefugi antiaeri de la Garriga\n_START_SECTION_\nDescripci\xc3\xb3\n_START_PARAGRAPH_\nSituat just al costat de l'estaci\xc3\xb3 de tren, aquest refugi antiaeri va ser el primer refugi muse\xc3\xaftzat de Catalunya, l'any 2006. Es tracta d'un refugi excepcionalment ben conservat, excavat directament a la roca gran\xc3\xadtica, amb dues entrades i m\xc3\xa9s de 110 metres de galeries._NEWLINE_La visita al refugi, a trav\xc3\xa9s de la informaci\xc3\xb3 aportada per un m\xc3\xb2dul exterior, dels punts d'\xc3\xa0udio situats a l'interior -que, entre d'altres, reprodueixen converses entre personatges de l'\xc3\xa8poca o fins i tot un bombardeig-, i de les explicacions del guia acompanyant, ofereix una panor\xc3\xa0mica \xc3\xa0mplia del desenvolupament de la guerra a la rereguarda catalana i de l'angoixa i la por que portaren a construir milers de refugis a tot Catalunya.\n_START_SECTION_\nHist\xc3\xb2ria\n_START_PARAGRAPH_\nEl refugi va ser constru\xc3\xaft pel ve\xc3\xafnat de la Garriga, l'any 1938, sota les ordres de la Junta de Defensa Passiva local i va servir per a protegir dels atacs aeris la poblaci\xc3\xb3, especialment quan les bombes franquistes colpejaren mort\xc3\xadferament el municipi el dia 29 de gener de 1939. El refugi forma part de l'itinerari Patrimoni i Mem\xc3\xb2ria._NEWLINE_El dia 29 de gener de 1939 va salvar la vida de nombrosos garriguencs, en un bombardeig que caus\xc3\xa0 la mort de tretze persones  i que, entre d'altres edificis, destru\xc3\xad l'estaci\xc3\xb3 de tren, situada just al davant del refugi."